Справа, як уедзеце ў горад, заўважыце царкву Святой Тройцы. Але мы вырашылі да яе не пад’язджаць, бо пабудаваная яна ў наш час — але тут каму як падабаецца. Надумалі шмат часу на горад не траціць, таму скіраваліся адразу да касцёла Божай Маці Шкаплернай. Касцёл таксама называюць Св. Станіслава. Але адмыслоўцы сцвярджаюць, што гэта памылка. Касцёл Св. Станіслава ў сапраўднасці быў драўляны (у вайну згарэў) і знаходзіўся на месцы рэстарана. Дата пабудовы храма — сярэдзіна XVIII ст. Ён пампезна стаіць на гары на беразе возера Мястра. Храм пасля паўстання 1863 года перадавалі праваслаўным, пад Польшчай вярнулі каталікам. Пры саветах — закрылі. І толькі ў 1989 г. ён зноў адчыніў дзверы для вернікаў.